40 елга кичеккән әңгәмә

	Беркөнне очраклы рәвештә генә “Мәйдан” каналын кабызган идем, йөрәгем “дөрт!” итеп китте. Клип күрсәтәләр: бер егет саксофонда уйный. Тукта... Йа, Хода, бу бит “Кошларым”! Соң бит... Мин бит... Шушы даһи җырның авторларыннан интервью алырга дип, заманында Мамадышка чыгып киткән кеше. Кайчан булды соң әле бу? 1975 елда ахрысы. Әгәр шулай икән... Теге якта – 25, бу якта 15 ел, димәк, моннан 40 ел элек! 	 40 ел үткән дә киткән, әмма ул җыр минем колагымда бүген генә ишеткән кебек яңгырый. Ах, ул җырның гап-гади һәм шул гадилеге белән бөек сүзләре; ах, аның җанны актарып ташлаучы, үзе бер симфониягә торучы музыкасы; ах, шул җырны калын, куәтле, матур тавыш һәм йөрәге белән башкаручы Асия Әхмәтшина! ... Ул чагында Мамадышка автобуслар бишәр сәгать йөри иде. Бу кыш көне иде. Минем урыным тәрәзә буенда һәм тәрәзәдә кадак очы кадәрле генә тишек бар иде. 5 сәгать буе шул тишектән өреп торган җил үз эшен эшләде – Мамадышка җиткәндә температурам кырыкка якынаеп килә иде инде. Әле шул температура белән “Нокрәт”кә ияреп кайсыдыр авылга чыгып киттем. Аларның концертын томанлы гына хәтерлим... Икенче көнне кырык градус температура белән Казанга кайтып егылдым. “Татарстан яшьләре”ндә ул чагында бик популяр булган “Шимбә сәхифәсе” өчен интервью алынмый калды. ... 
	Раушания ШӘЯХМӘТОВА	
Татарстан яшьләре

	№ 7 |  	


